钦定古今图书集成/理学汇编/经籍典/第138卷 > 《汉韩婴诗外传二》 > 《长发七》
## 钦定古今图书集成/理学汇编/经籍典/第138卷 > 《汉韩婴诗外传二》 > 《长发七》

君子行不贵苟难，说不贵苟察，名不贵苟传，惟其当
之为贵。夫负石而赴河，行之难为者也，而申徒狄能
之。君子不贵者，非礼义之中也。“山渊平天，地比齐秦
袭，入乎耳，出乎口，钩有须，卵有毛”，此说之难持者也，
而邓㭊惠施能之。君子不贵者，非礼义之中也。盗跖
吟口，名声若日月，与舜禹俱传而不息。君子不贵者，
非礼义之中也。故君子行不贵苟难，说不贵苟察，名
不贵苟传，维其当为贵。《诗》曰：“不竞不絿，不刚不柔。”言
当之为贵也。